Documente: Cu 5 milioane de euro, Primăria a cumpărat retrogradarea la masa verde a echipei sale de baschet! La final pierde și locul! Trei primari au contribuit la un aranjament unic în sportul românesc: bucureștenii rămân și cu banii dați și fără echipă în Liga Națională

miercuri, 8 noiembrie 2017, 7:00

Fondat în 2007, CSM București își face și echipă de baschet masculin, care ajunge să joace în Liga Națională.

În 2013, se semnează un protocol în trei: clubul de baschet al Primăriei Capitalei – nou promovata CSA Steaua – Clubul privat Atletic, condus de Virgil Stănescu.

Inițial, Primăria contribuie cu 400.000 de euro pe an, apoi crește la 900.000 pe an.

Steaua participă cu sala și cu echipamentul, evaluate la 400.000 de euro pe an.

Atletic vine cu ”activități profesioniste de management și de marketing”!

În mod uluitor, deși juca play-off-ul în Liga Națională, CSM acceptă ca echipa care poartă Certificatul de Identitate Sportivă al său să retrogradeze la masa verde și să devină ”echipa a doua” a unei nou promovate, după cum scrie chiar în asociere!

Protocolul este prelungit în 2017, cu unele modificări, însă esența rămâne aceeași: echipa cu certificatul CSM rămâne retrogradată.

Mai mult, în momentul încetării înțelegerii, locul din Liga 1 revine clubului Steaua!

Ceea ce înseamnă că CSM, care plătește în total în 2013-2020 o sumă de 5,1 milioane de euro din bani publici, nu doar că a fost retrogradată voluntar, dar va pierde definitiv locul la finalul asocierii!

De Mirela Neag, Răzvan Luțac și Cătălin Tolontan

Pe acte.

Gazeta Sporturilor publică azi protocoalele din august 2013 și august 2017, ”semnate împotriva interesului clubului Primăriei”, după cum susțin numeroși angajați din CSM.

Oamenii sunt însă furioși și subiectivi.

Pentru că, de fapt, ceea ce s-a semnat la CSM București este o reușită fără precedent în sportul românesc.

Sub mandatul a trei primari:

Sorin Oprescu – independent Răzvan Sava – PNL Gabriela Firea – PSD

S-au semnat protocoale și acte adiționale care au dus la:

Retrogradarea echipei de baschet CSM București. Finanțarea cu 5,1 milioane de euro a unui club concurent, CSA Steaua. Dezvoltarea unui club privat, Atletic București, care a gestionat banii cum a vrut, lucru pe care îl face și în prezent.

Bucureștenii au rămas și cu banii dați și fără echipă!

A venit împreună cu Ponta, care era prim-ministru

În vara lui 2013, echipa de baschet CSM București, al cărei președinte era fostul baschetbalist stelist Petre Brănișteanu, termină Liga Națională pe locul 7.

O altă formație, Steaua – Atletic, promovează pe prima scenă.

La sala Steaua, cea de lângă AFI Cotroceni, are loc o întâlnire în patru.

”Au fost prezenți Petre Brănișteanu, George Boroi, șeful de la CSA Steaua, și Virgil Stănescu de la Atletic, care vine împreună cu amicul său Victor Ponta”, povestește un martor ocular.

Prim-ministru realmente pasionat de baschet, Ponta era fost junior la Steaua și amic cu Virgil Stănescu.

Lui Brănișteanu i se propune un parteneriat în trei: CSM – Steaua – Atletic.

Netolitzchi: ”Protocol defavorabil lui CSM!”

”Petrică nu e prost deloc și s-a prins din prima că e o chestie susținută politic! Dar mirosea tare rău. A încercat să-l convingă pe Oprescu să nu se bage, că e în dezavantajul Primăriei. Nu a reușit și atunci Brănișteanu s-a cărat înainte de semnarea protocolului”, rememorează un om din club.

”Protocolul a fost, cap-coadă, defavorabil lui CSM București”, spune și Anton Netolitzchi.

”Numele meu e legat de 40 de ani de echipa de baschet Steaua, însă trebuie să fiu corect și să spun că ce s-a întâmplat cu acest protocol e fără precedent în sportul nostru. Așa ceva n-am văzut și nici n-a existat!” Anton Netolitzchi

Fost mare baschetbalist, cu 130 de meciuri în echipa națională, Netolitzchi a câștigat 11 titluri de campion al României cu Steaua.

El s-a luptat pentru reînființarea secției de baschet la Steaua, în 2008.

Dar a lucrat și la CSM București, la secția de baschet, până la semnarea acestui protocol, ”o combinație fără seamăn”.

Retrogradarea echipei Primăriei printr-un act semnat de Primărie!

Publicul și oamenii din baschet pot vedea azi ce prevede protocoalele.

În 2013:

”Echipa de seniori CSA Steaua va continua să evolueze în Liga Națională”.

”Echipa CSM București va evolua în Liga I ca echipă secundă echipei din Liga Națională”.

Asta înseamnă că CSM, care era în Liga Națională, a retrogradat deși ea dă banii!

De altfel, din punct de vedere sportiv lucrurile sunt foarte clare. Și aici s-au și încurcat autorii triadei.

Conform legii, fiecare club are un certificat de identitate sportivă eliberat de MTS și care este folosit pentru afilierea la orice federație și la orice competiție.

Practic, certificatul de identitate sportivă este un CNP pentru cluburi, unic și netransferabil de la o grupare la alta. Orice club se înscrie cu acest certificat în Registrul Sportiv.

Certificatul de identitate sportivă arată că CSM a fost declasat prin asociere. CSM a pierdut prin acest parteneriat, la masa verde, locul câștigat pe teren!

Steaua a jucat în prima ligă pe propriul certificat de identitate sportivă, cu care este înscrisă la FRB, iar CSM pe certificatul său de identitate, în divizia secundă.

Palmaresul s-a dus, în mod firesc, la fiecare echipă în funcție de rezultatele obținute.

Începând cu 2017, două echipe primesc palmaresul!

Prevederea retrogradării echipei cu identitatea CSM a rămas aceeași și în protocolul din august 2017.

Schimbare e la numele echipei din Liga Națională:

”CSA Steaua București – CSM va juca în Liga Națională”.

”CSM București va evolua în Liga I ca echipă secundă a echipei din Liga Națională”.

În plus apare ideea împărțirii palmaresului, ceea ce este o inovație nemaivăzută!

”Ca să ne arunce firimituri, Virgil Stănescu a făcut la FRB astfel încât, începând din 2017, să se treacă performanțele din Liga Națională în palmaresul ambelor echipe: atât Steaua, cât și CSM”, susține, râzând amar, un om din clubul Primăriei.

Asta e imposibil!

Ce spune FRB? ”Se numește cowinneri”

Ba nu e!

În baschetul nostru nu e imposibil!

Prin vocea președintelui Horia Păun, Federația Română de Baschet confirmă că ”CSA Steaua și CSM București își trec în ambele palmarese orice perfomanță vor realiza”.

-Domnule Păun, e adevărat că, începând cu acest campionat, CSM și Steaua, deși joacă într-o singură echipă, își vor îmbogăți și palmaresul fiecăreia?

-Da, se numește cowinneri. E dreptul lor.

-Deci dacă echipa ia campionatul, titlul va fi înregistrat la ambele?

-Da.

-S-a mai întâmplat așa ceva?

-Nu. Nu știu un astfel de caz.

Celelalte echipe din baschet află și ele azi.

Se încalcă astfel un principiu fundamental al competiției: egalitatea dintre participanți.

Altfel spus, echipa comună Steaua – CSM are o forță dublă a palmaresului! Ce câștigă o echipă se înmulțește cu doi în palmaresul total al baschetului românesc.

E ca și cum, de mâine, Clujul ar pretinde că reprezintă și o echipă de divizia secundă, să zicem pe Mediaș! Dacă Clujul ia campionatul i se va trece un titlu în dreptul său și încă unul în dreptul Mediașului?!

Cum poate FRB să accepte ca pe identitatea sportivă a unui club de divizie secundă să i se adauge o performanță obținută de un club din prima ligă, cu o complet altă identitate?

Dacă s-ar întâmpla așa ceva, vom avea mai multe titluri decât ediții de campionat.

”Palmares împărțit!? O amăgire servită unuia dintre parteneri!”

Mircea Cristescu, fost baschetbalist și actual vicepreședinte la „U” Mobitelco BT Cluj, e perplex: ”Nu am auzit de așa ceva și nici nu cred că e posibil ca un palmares să fie împărțit”.

„Palmaresul aparține întotdeauna echipei sub al cărei certificat de identitate sportiv s-a făcut înscrierea în campionat și aceasta e o regulă valabilă în toate sporturile, nu numai la baschet!” Mircea Cristescu, ”U” Banca Transilvania Cluj

Mircea Vulc, fost jucător, antrenor și director al CSU Atlasib Sibiu, una dintre vocile lucide ale baschetului nostru, susține că palmaresul aparține doar unei singure echipe de când e lumea și la toate sporturile.

-Domnule Vulc, avem cazul concret al echipei CSM CSA Steaua. Cui aparține palmaresul realizat în timpul parteneriatului?

-Mai există astfel de colaborări în liga națională. Avem la Timișoara și la Cluj. În mod normal, palmaresul aparține echipei sub al cărei certificat de identitate sportivă s-a făcut înscrierea. Așa e și logic. Numai o echipă poate pretinde palmaresul.

-În protocolul de acum două luni dintre CSM București și Steaua se specifică împărțirea palmaresului.

-E o glumă! Glumiți?

-Nu glumim, vom publica documentul.

-Nu am auzit așa ceva în toți cei 44 de ani de activat în sportul românesc.

-Cei de la federație susțin că în cazul în care CSM Steaua București ar câștiga titlul național, cele două echipe sunt cowinner.

-Noțiunea de cowinner este folosită greșit aici. Cowinner sunt două echipe diferite sau doi sportivi care au ajuns pe locul unu și nu pot fi departajați. În cazul de față, CSM București este doar o denumire. Nu există ca echipă. Să mai luăm un exemplu teoretic. Dacă această echipă câștigă titlul național și apoi încetează parteneriatul. Steaua păstrează locul în liga națională, CSM ar deveni campioana care retrogradează!? Numai aberații. Palmaresul împărțit este o amăgire servită unuia dintre parteneri.

Cireașa de pe tort: la finalul asocierii, CSM pierde locul din Liga Națională!

Iar lovitura finală pentru CSM București este prevăzută, identic, în ambele protocoale, cel din 2013 și cel re-semnat în 2017.

”La expirarea duratei acestui Protocol, locul din Liga Națională de Baschet va reveni CSA Steaua București, iar locul din Liga I de Baschet va reveni CSM București” Înțelegerea dintre CSM și Steaua

La intrarea în înțelegere, CSM era în Liga Națională.

La ieșire, va pierde locul!

Primăria dă 5,1 milioane de euro și primește, la schimb, nu doar o retrogradare pe toată perioada asocierii, ci și pierderea definitivă a locului în momentul încheierii protocolului!

Steaua a profitat.

O recunoaște chiar George Boroi, fostul șef de la CSA Steaua.

„Contractele jucătorilor CSA Steaua CSM București erau semnate cu Atletic Baschet. Nu am dorit să implic instituțional clubul militar. De ce să răspundă Steaua în cazul în care nu ar mai fi fost bani pentru plata salariilor ?!” George Boroi, fost comandant CSA Steaua

Primăria trage linie și observă că în urma asocierii:

Pierde locul din Liga Națională.

Pierde sigur rezultate din palmares în perioada 2013-2017.

Pierde în continuare rezultate din palmares în 2017-2020, pentru că e total improbabil ca teoria ”cowinneri” să fie acceptată de MTS și de ceilalți competitori.

Cu toate acestea, Primăria reînnoiește această înțelegere acum două luni.

Și nimeni n-a văzut că e o afacere îngrozitoare pentru CSM?

Ba da, însă cine a protestat și ce s-a întâmplat aflați în ziarul de mâine.

Gazeta a pus întrebări și Primăriei Capitalei, însă răspunsurile n-au venit până la încheierea ediției.

Save

Save

Save

Save

Protocolul dintre CSM și CSA Steaua 2013-2017

Protocolul dintre CSM și CSA Steaua 2017-2020

Citește și:

Save

Save

Save